टोकियो ओलम्पिक : नेपालकै प्रतिनिधित्व गरिरहने चाहना
डेनिस आमा र नेपाली बुबाका सन्तान् हुन् अलेक्जेन्डर (एलेक्स) शाह । केही वर्षयता आमासँगै डेनमार्कमै बस्दै आएका उनी घरेलु प्रतियोगिताहरूमा सहभागी हुन नेपाल फर्किने गरेका छन् ।
टोकियो — डेनिस आमा र नेपाली बुबाका सन्तान् हुन् अलेक्जेन्डर (एलेक्स) शाह । केही वर्षयता आमासँगै डेनमार्कमै बस्दै आएका उनी घरेलु प्रतियोगिताहरूमा सहभागी हुन नेपाल फर्किने गरेका छन् ।विदेशमै तयारी गरेर टोकियो आइपुगेका उनले ३२ औं ग्रीष्मकालीन ओलम्पिकमा पुरुष १ सय मिटर फ्रिस्टाइलमा आफ्नै नामको राष्ट्रिय कीर्तिमान २.८७ सेकेन्डले सुधार गरे । उनी नेपालको प्रतिनिधित्व गर्न पाएकोमा गर्व गर्छन् ।टोकियो अक्वाटिक्स सेन्टरमा कीर्तिमान सुधार गरेपछि एलेक्सले भने, ‘यो (कीर्तिमान) निकै राम्रो भयो र यसमा धेरै खुसी छु । नेपालको प्रतिनिधित्व गर्दै ओलम्पिकमा प्रतिस्पर्धा गर्न पाउँदा ‘सुपर ह्याप्पी’ छु । त्यो पनि रेकर्डसहित भयो । भविष्यमा नेपालकै प्रतिनिधित्व गरिरहन चाहन्छु ।’ १८ वर्षीय उनले दुई वर्षअघि दक्षिण कोरियाको ग्वाङ्जुमा भएको १८ औं फिना वर्ल्ड च्याम्पियनसिप–२०१९ मा बनाएको ५६.२८ सेकेन्डको कीर्तिमान टोकियो ओलम्पिकमा सुधार गरेका हुन् । एलेक्सले यसै इभेन्टमा नेपालमै भएको १३ औं दक्षिण एसियाली खेलकुदमा योभन्दा राम्रो समय निकालेका थिए । उनले ५४.३२ सेकेन्डमा दुरी पार गरेका हुन् । त्यो सर्ट कोर्स भएको कीर्तिमान थियो । एलेक्स ओलम्पिकको आफ्नो हिट्समा पहिलो हुने गौरिका सिंह (रियो २०१६) पछि पहिलो खेलाडी भए । ‘हिट्स १’ मा छैटौं लेनमा पौडिएका उनले ५० मिटर दुरी २५.८१ सेकेन्डमै पार गरेका थिए । उनी भुटान, माल्दिभ्स, कोसोभो, गुयना, प्यालेस्टाइन र सोलोमन आइल्यान्डका खेलाडीलाई उछिन्दै शीर्षस्थानमा रहे । तैपनि उनका लागि सेमिफाइनलमा स्थान भने धेरै टाढाको थियो । १०० मिटर ४८.४४ सेकेन्डसम्म पार गरेका १६ खेलाडी सेमिफाइनलमा प्रवेश गरे । यसको फाइनल बुधबार हुनेछ । प्रारम्भिक चरणबाटै बाहिरिएका एलेक्स ७१ खेलाडीमध्ये ५९ औं स्थानमा रहे । बेलायतका एक खेलाडी अयोग्य घोषित भए । ‘मेरा लागि सिकाइको ठूलो अनुभव हो यो,’ ओलम्पिक छात्रवृत्तिमा रहेपछि विश्वव्यापी सहभागिता कोटामा टोकियोमा प्रतिस्पर्धा गर्ने अवसर पाएका एलेक्सले भने, ‘अहिलेभन्दा धेरै राम्रो गर्न सक्छु । तर यसैमा पनि खुसी नै छु । यहाँ निकै रमाइलो रह्यो, राम्रो गरें । मैले अझै धेरै सिक्नु छ, गर्नु छ ।’ धेरै समय सर्ट कोर्स (२५ मिटरको स्विमिङ पुल) मा अभ्यास गरेका उनले लङ कोर्स (५० मिटर) मा कीर्तिमान सुधार गरेका हुन् । उनले ५० मिटर र १ सय मिटर फ्रिस्टाइल आफ्नो फेवरेट स्पर्धा भएको सुनाए ।गौरिकाअघि नेपालको महिला पौडीमा वर्चस्व जमाएकी सोफिया शाहका भाइ हुन् एलेक्स । सोफिया रियो ओलम्पिकको छात्रवृत्ति पाएर पनि घरेलु प्रतियोगितामा लगातार गौरिकाभन्दा पछाडि परेपछि विश्व खेलकुदकै सर्वाधिक प्रतिष्ठित महाकुम्भमा सहभागी हुन पाएकी थिइनन् । ब्राजिली भूमिमा ५ वर्षअघिको रियो ओलम्पिकमा ११ हजार बढी खेलाडीमध्ये सबैभन्दा कम उमेरकी हुँदा गौरिका विश्वचर्चित भएकी थिइन् । १३ औं दक्षिण एसियाली खेलकुद (साग) २०१९ मा चार स्वर्ण, २ रजत र ३ कांस्यसहित ९ पदक जितेर सनसनी मच्चाएकी गौरिकाले लगातार दोस्रोपल्ट ओलम्पिकमा प्रतिस्पर्धा गर्दैछिन् । उनले टोकियो ओलम्पिकमा बुधबार महिला १ सय मिटर फ्रिस्टाइलमा चुनौती पेस गर्नेछिन् । उनले पनि राष्ट्रिय कीर्तिमान बनाउने अपेक्षा गरिएको छ । हिट्स १ मै रहेकी उनले नाइजेरिया, मोन्टेनेग्रो र ग्वामका खेलाडीसँगै प्रतिस्पर्धा गर्नेछिन् ।टोकियोले ५७ वर्षपछि ओलम्पिक आयोजना गर्दा नेपालबाट चार खेलमा ५ खेलाडी सहभागी भएका छन् । जुडोकी सोनिया भट्ट (महिला ४८ केजीमुनि) र सुटिङकी कल्पना परियार (महिला १० मिटर एयर राइफल) ले प्रतिस्पर्धा गरेका थिए । कल्पनाले ६१६.८ स्कोर गर्दै आफ्नै नामको राष्ट्रिय कीर्तिमान सुधार गरिन् । सोनियालाई पहिलो चरणमै रुसकी इरिना डोल्गोभाले नकआउट (इप्पोन) गरेकी थिइन् । उनीहरू स्वदेश फर्किसकेका छन् । अर्का खेलाडी सरस्वती चौधरीले महिला १०० मिटर दौडमा शुक्रबार प्रतिस्पर्धा गर्नेछिन् ।